钦定古今图书集成/明伦汇编/氏族典/第229卷 > 杨澈
## 钦定古今图书集成/明伦汇编/氏族典/第229卷 > 杨澈

按《宋史杨徽之传》：“澈字晏如，徽之宗人也，世家建阳。
父思进，晋天福中北渡海，因家于青州之北海，累佐
使幕。澈幼聪警，建隆初，举进士，调补河内主簿，再迁
青州司户参军。知州张全操多不法，澈鞫狱平允，无
所阿畏。太祖知其名，召试禁中，改著作佐郎，出知渠
州。江南平，改通判虔州，迁右赞善大夫，知淄州，三迁”
祠部员外郎，累转祠部郎中。咸平初，遴选王府僚佐，
以澈为雍王府记室参军。景德初，车驾幸《澶渊》，王为
东京留守，澈迁兵部郎中，充留守判官，坐辅导不善
免官。未几，起为祠部郎中，卒。子峦，淳化进士，职方员
外郎。